Sydney Sweeney

Sydney Sweeney (s. 12. syyskuuta 1997 Spokane, Washington) on yhdysvaltalainen näyttelijä. Hänet tunnetaan parhaiten HBO:n teinidraamasarjasta Euphoria, jossa hän näyttelee Cassie Howardia sekä episodisarjasta The White Lotus (2021), jossa hän näytteli Olivia Mossbacheria. Rooleistaan Euphoriassa ja The White Lotuksessa Sweeney sai kaksi Emmy-ehdokkuutta vuonna 2022. Sweeney on esiintynyt myös muun muassa Netflix-sarjassa Everything Sucks! (2018) sekä on näytellyt sivurooleja muun muassa Hulun sarjassa The Handmaid’s Tale – Orjattaresi (2018) ja HBO:n minisarjassa Sharp Objects (2018). Hän on myös näytellyt sivurooleja elokuvissa Under the Silver Lake (2018) ja Once Upon a Time in Hollywood (2019). Vuonna 2023 hän esiintyi pääosassa tositapahtumiin perustuvassa rikosdraamassa Reality, mistä hän sai kriitikoilta ylistystä. Sweeneytä pidetään yhtenä nykyajan seksisymboleista. Hänet tunnetaan lukuisista alastonkohtauksistaan, ja lehdistössä on käsitelty muun muassa hänen rintojensa suurta kokoa. == Tausta == Sweeney syntyi Spokanessa Washingtonin osavaltiossa. Hänen äitinsä on asianajaja, ja hänen isänsä on lääketieteen alalla. Hänellä on nuorempi veli, Trent. Perhe muutti Los Angelesiin Sydneyn ollessa 6-vuotias. Hän kiinnostui näyttelemisestä haluttuaan koe-esiintyä indie-elokuvaa varten, jota kuvattiin hänen kotikaupungissaan. Sweeney on opiskellut yrittäjyyttä. Hän on harrastanut vapaaottelua ja kilpaillut lukiossa grapplingissä. == Ura == Sweeney on vieraillut monissa televisosarjoissa, muun muassa 90210, Criminal Minds – FBI- tutkijat, Greyn anatomia, In the Vault ja Valehtelevat viettelijät. Sweeney näytteli Netflix-sarjassa Everything Sucks!, joka kertoo kahdesta lukion opiskelijaryhmästä vuoden 1996 Oregonissa. Sen jälkeen hän esiintyi HBO:n minisarjassa Sharp Objects, jossa hän näytteli Alicea, hahmoa, jonka Amy Adamsin näyttelemä hahmo tapaa psykiatrisessa sairaalassa. Sweeneyn hahmolla piti olla alun perin pienempi rooli, mutta ohjaaja antoi hänelle enemmän kohtauksia. Roolia varten Sweeney perehtyi mielenterveyongelmista ja itsetuhoisuudesta kärsivien ihmisten tarinoihin sekä vieraili sairaaloissa, joissa oli itsetuhoisuudesta kärsiviä potilaita. Sweeney esiintyi vuonna 2018 jännityselokuvassa Under the Silver Lake. Samana vuonna hän esitti sivuroolia The Handmaid’s Tale – Orjattaresi -draamasarjan toisella tuotantokaudella. Sarjan näyttelijäkaarti oli ehdolla parhaan näyttelijäkokoonpanon SAG- palkintoon. Hän esitti myös sankaritarta kauhuelokuvassa Along Came the Devil. Sweeney esiintyi vuonna 2019 draamaelokuvassa Clementine, komediaelokuvassa Big Time Adolescence ja Quentin Tarantinon draamakomediassa Once Upon a Time in Hollywood. Viimeksi mainitussa hän näytteli Dianne ”Snake” Lakea, yhtä Mansonin kultin jäsenistä. Samana vuonna Sweeney teki ensiesiintymisensä teinidraamasarjassa Euphoria, jossa hän esittää Cassie Howardia. Cassie Howardin roolista Sweeney oli ehdolla parhaan draamasarjan naissivuosan Primetime Emmy -palkintoon vuoden 2022 gaalassa. Vuonna 2020 Sweeney esitti pääosaa kauhuelokuvassa Nocturne. Hän tulee myös tähdittämään HBO Maxin televisiosarjaa The Players Table, joka perustuu Jessica Goodmanin romaaniin They Wish They Were Us. Sweeney toimii myös sarjan vastaavana tuottajana perustamansa Fifty-Fifty Films -tuotantoyhtiön alaisuudessa. Kesällä 2021 hän esiintyi HBO:n minisarjassa The White Lotus, jonka on luonut Mike White. Roolistaan Sweeney oli ehdolla parhaan minisarjan tai televisioelokuvan naissivuosan Primetime Emmy -palkintoon. Syyskuussa 2021 julkaistiin eroottinen jännityselokuva The Voyeurs, jota Sweeney tähditti yhdessä Justice Smithin kanssa. Vuonna 2023 hän esitti yhdysvaltain ilmavoimien veteraania ja NSA:n kääntäjää, Reality Winneriä, rikosdraamassa Reality. Roolistaan Winnerinä hän sai runsaasti kehuja. Saman vuoden lopussa ensi-iltansa sai romanttinen komedia Anyone But You, jota Sweeney tähdittää yhdessä Glen Powellin kanssa. Samana vuonna Sweeney esiintyi myös Rolling Stonesin singlen ”Angry” musiikkivideolla. Helmikuussa 2024 ensi-iltansa sai muuan Sweeneyn tähdittämä Marvel Cinematic Universe -elokuva Madame Web, joka sai erittäin negatiivisen vastaanoton. Samana vuonna hän myös tähditti psykologista kauhuelokuvaa Immaculate – tahraton, jonka tuottajana hän myös toimi, sekä Ron Howardin trilleriä Eden. Sweeney tulee myös esittämään nimiroolia kulttielokuva Barbarellan (1968) uudelleenfilmatisoinnissa. Näyttelemisen lisäksi Sweeney on myös mainostanut monia tuotteita sekä esiintynyt lukuisissa mainoksissa. Hän on toiminut muun muassa Rihannan perustaman alusvaatebrändi Savage X Fentyn sekä italialaisen vaatebrändi Miu Miun mallina. Vuonna 2021 hänet myös valittiin Guess Originalsin Anna Nicole Smith -kokoelman kasvoksi. == Yksityiselämä == Sweeney on seurustellut vuodesta 2018 lähtien chicagolaisen ravintoloitsijan, Jonathan Davinon, kanssa. He menivät kihloihin helmikuussa 2022. Sweeney on myös vanhanaikaisten autojen innokas fani, ja omistaa muun muassa vuoden 1967 Ford Mustangin ja vuoden 1969 Ford Broncon. == Valikoitu filmografia == === Elokuvat === * Under the Silver Lake (2018) * Once Upon a Time in Hollywood (2019) * The Voyeurs (2021) * Night Teeth (2021) * Reality (2023) * Anyone But You (2023) * Immaculate – tahraton (2024) === Televisiosarjat === * Sharp Objects (2018) * Everything Sucks! (2018) * The Handmaid’s Tale – Orjattaresi (2018) * Euphoria (2019–) * The White Lotus (2021) == Lähteet == == Aiheesta muualla == * Luokka:Yhdysvaltalaiset elokuvanäyttelijät Luokka:Yhdysvaltalaiset televisionäyttelijät Luokka:Yhdysvaltalaiset lapsinäyttelijät Luokka:Yhdysvaltalaiset elokuvatuottajat Luokka:Vuonna 1997 syntyneet Luokka:Elävät henkilöt